Man hardloop 90 km vir jawoordDié drawwer het 90km gehardloop om ‘n vrou te vra om te trou. (Foto: Skermgreep) ŉ Deelnemer aan vanjaar se Comrades-marathon het Sondag skynbaar gemeen die eindstreep is ŉ gepaste plek om ŉ vrou om haar haar hand te vra. ŉ Foto van ŉ drawwer wat ŉ banier met die woorde “Prudence, sal jy met my trou? Ek het 90 km vir jou gehardloop” het sosialemediagebruikers se verbeelding aangegryp. Die foto van Joseph Kagiso Ndlovu (57) is naby die eindpunt geneem. Hy het die marathon in bykans agt uur voltooi. “Prudence is ŉ gelukkige vrou,” het een sosialemediagebruiker gesê. Nog een het geskerts “Prudence moet nou ook 90 km hardloop om ja te sê”. Altesaam 15 986 mense het aan vanjaar se wedloop van Pietermaritzburg na Durban deelgeneem. Tete Dijana het Sondagoggend eerste oor die wenstreep gehardloop en die wedloop in 05:30:38 voltooi. Dijana is ŉ veiligheidswag op die Noordwes-Universiteit se Mahikeng-kampus en het soggens geoefen nadat hy heelnag gewerk het. Hy het ŉ paar maande gelede verlof geneem om voluit vir die Comrades voor te berei, het Kaobitsa Bushy Maape, premier van Noordwes in ŉ verklaring gesê. “Dijana hardloop al van ŉ vroeë ouderdom en sy storie is die verpersoonliking van deursettingsvermoë,” het die premier gesê. Hy het Dijana en Edward Mothibi, wat tweede geëindig het en ook van Noordwes afkomstig is, gelukgewens met die wonderlike prestasie. “Dit is ŉ bewys dat ons provinsie hope talent het.”